Elín Torfadóttir , fyrrverandi formaður Fóstrufélags Íslands , lést á Hrafnistu í Reykjavík laugardaginn 9. janúar síðastliðinn , 88 ára að aldri . Með Elínu er gengin ötul baráttukona í málefnum leikskólans . Elín fæddist í Reykjavík 22. september 1927 . Hún lauk gagnfræðaprófi frá Miðbæjarskólanum og prófi frá Uppeldisskóla Sumargjafar árið 1947 . Að námi loknu hóf hún störf á leikskólanum Tjarnarborg . Næstu 20 árin starfaði Elín einnig á leikskólunum Laufásborg , Grænuborg , Hraunkoti og Lindarborg . Hún stundaði nám í leikskólafræðum í Kaupmannahöfn frá 1964 - 1965 og í Stokkhólmi 1972 . Árið 1970 stofnaði hún eigin leikskóla á heimili sínu , Leikskóla Elínar , og rak hann næstu þrjú árin . Elín lauk stúdentsprófi frá Menntaskólanum við Hamrahlíð 1978 og í kjölfarið lauk hún kennsluréttindanámi frá Kennaraháskólanum . Hún kenndi tjáningu , félags - , uppeldis - og siðfræði við Fjölbrautaskólann í Breiðholti í fimmtán ár eða þar til hún settist í helgan stein um sjötugsaldur . Elín tók þátt í félagsstörfum og var í hópi þeirra sem stóðu að stofnun stéttarfélags leikskólakennara árið 1950 . Elín var formaður félagsins 1951 - 1952 og 1955 - 1958 auk þess að leiða samninganefnd félagsins . Elín var gift Guðmundi J. Guðmundssyni , formanni verkalýðsfélagsins Dagsbrúnar , en hann lést árið 1997 . Elín og Guðmundur eignuðust fjögur börn . Elín og Guðmundur voru áberandi í íslensku þjóðlífi . Hún skrifaði margar greinar um uppeldis - og menntamál á ferlinum . Hún var baráttujaxl þegar kom að eflingu leikskólans og leitaði sífellt leiða til að efla starfið . Hún var í hópi þeirra fyrstu sem sáu að gott samstarf við foreldra væri mikilvægt í starfi leikskólans og einnig barðist hún fyrir því að börn fengju að vera í aðlögun fyrstu dagana í leikskóla . Árið 2004 kom út ævisaga Elínar , Átakadagar , skráð af Kolbrúnu Bergsþórsdóttur . Útför Elínar verður gerð frá Háteigskirkju fimmtudaginn 21. janúar klukkan 13 .